Hamka

**Hamka**, **Buya Hamka** (**Abdul Malik Karim Amrullah**) nang bagalar **Datuak Indomo** diranakakan di Agam, 17 Pibuari 1908 wan maninggal di Jakarta, 24 Juli 1981 wayah baumur 73 tahun, ialah saurang ulama, filsuf, wan sastrawan Indunisia. Inya bagawi sawagai wartawan, panulis, wan pangajar. Inya suah masuk ka dalam pulitik liwat Masyumi sampai partai ngitu dibubarakan, manjabat sawagai Katua Majilis Ulama Indunisia (MUI) panambaian, wan aktif dalam Muhammadiyah sampai ahir. Universitas Al-Azhar wan Universitas Nasiunal Malaysia manganugarahkan inya galar duktur kahurmatan, jaka Universitas Maestopo mangukuhakan Hamka sawagai guru ganal. Ngrannya gasan Universitas Hamka ampun Muhammadiyah, wan masuk dalam daptar Pahlawan Nasiunal Indunisia.

Abahnya, Abdul Karim Amrullah, Hamka wayah anum rancak bajalanan jauh saurangan. Manuntungakan pandidikannya di Thawalib, inya marantau ka Jawa wayah baumur 16 tahun. Imbah satahun, inya bulik mangganalakan Muhammadiyah di Padang Panjang. Pangalaman ditulak sawagai guru di sakulah ampun Muhammadiyah karana kada baisi ijasah wan kamampuan basa Arabnya nang tabatas mandurung Hamka anum tulak ka Makkah. Liwat basa Arab nang dipalajari inya, Hamka mandalami sajarah Islam wan sastra sacara utudidak. Babulik ka Indunisia, Hamka bagawi sawagai wartawan lawan jadi guru agama di Deli. Imbah kawin, inya bulik ka Medan wan mamimpin Pedoman Masyarakat. Liwat karya *[[Di Bawah Lindungan Ka'bah]]* wan *[[Tenggelamnya Kapal Van Der Wijck]]*, ngaran Hamka malambung sawagai sastrawan.

Salawas rivulusi fisik, Hamka bagirilya di Sumatera Barat lawan Barisan Pangawal Nagari wan Kuta (BPNK) manggalang parsatuan rakyat manantang babuliknya Walanda. Wayah 1950, Hamka mambawa kulawarga halusnya ka Jakarta. Sabalumnya, inya bagawi di Dipartimin Agama, tapi mundur karana tatajun ka dalam pulitik. Dalam pamilihan umum 1955, Hamka tapilih duduk di Kunstituanti mawakili Masyumi. Inya talibat dalam parumusan lagi dasar nagara. Sikap pulitik Masyumi manantang kumunisme wan anti-Dimukrasi Tarpimpin mamangaruhi tarait Hamka lawan Parisidin Sukarno. Imbah Masyumi dibubarakan sasuai Dikrit Parisidin 5 Juli 1959, Hamka manarbitakan *[[Panji Masyarakat]]* nang baumur handap, karana dibrindil ulih Sukarno imbah manurunakan tulisan wakil pirisidin bahari Hatta nang bajudul "Demokrasi Kita". Salawas luasnya pangaruh kumunisme di Indunisia, Hamka dihajar ulih urganisasi kabudayaan Lekra. Tuduhan manggawi garakan subvirsif maulah Hamka taciduk matan rumahnya ka tahanan Sukabumi wayah 1964. Dalam kaadaan garing sawagai tahanan, inya manuntungakan *[[Tafsir Al-Azhar]]*.

Hamak bibas wayah Mai 1966 manjalang barahirnya kakuasaan Sukarno. Wayah Urdi Hanyar Suharto, inya mancurahakan waktunya mambangun kagiatan dakwah di Masigit Agung Al-Azhar jua bacaramah di Radiu Majilis Ulama Indunisia wayah 1975, pasarta musawarah mamilih saurang sacara aklamasi sawagai katua. Tagal, Hamka mamilih maandak jabatannya wayah 19 Mai 1981, mananggapi takanan Mantri Agama Alamsjah Ratoe Perwiranegara gasan manarik fatwa haram MUI matan parayaan Natal lawan umat Muslim. Inya maninggal wayah 24 Juli 1981 wan dimakamakan di TPU Tanah Kusir, Jakarta.

## Budaya Papulir

* Dalam film *[[Buya Hamka]]* (2023), Abdul Malik Karim Amrullah diparanakan ulih Vino G. Bastian, wan wayah anumnya diparanakan ulih Rey Bong.
* Ahmad Fuadi, novelis matan Sumatera Barat wayah 2021 jua maulah novel biografi nang bajudul *[[Buya Hamka: Sebuah Novel Biografi]]*.

## [[Karya]]

### [[Karya Ilmiah]] ([[non-fiksi]])

* Di Tepi Sungai Dajlah;
* Adat Minangkabau Menghadapi Revolusi;
* Islam dan Adat Minangkabau;
* Antara Fakta dan Khayal Tuanku Rau: Bantahan Terhadap Tulisan-Tulisan Ir. Mangaradja Onggang Parlindungan dalam Bukunya "Tuanku Rao";
* Sejarah Umat Islam: Pra-Kenabian hingga Islam di Nusantara;
* Tafsir Al-Azhar Vol. 1-9;
* Tasawuf Modern;
* Lembaga Hidup;
* Falsafah Hidup;
* Dari Hati ke Hati;
* Falsafah Ketuhanan;
* Perkembangan dan Pemurnian Tasawuf;
* Pandangan Hidup Muslim;
* Akhlaqul Karimah;
* Pribadi Hebat;
* Bohong di Dunia;
* Studi Islam;
* 4 Bulan di Amerika;
* Islam Revolusi dan Ideologi.

### Karya Sastra (fiksi)

* Si Sabariah;
* Di Bawah Lindungan Ka'bah;
* Tenggelamnya Kapal Van der Wijck;
* Merantau ke Deli;
* Tuan Direktur.

## Jujuhutan